[{"text_idx": "#000001", "text": "Belarta rikolto estas c\u0302iujara almanako de la verkoj, premiitaj en la Belartaj Konkursoj de UEA, stabile aperanta ekde 2013. Mi recenzis c\u0302iujn pli fruajn volumojn krom tiu de 2018 por diversaj revuoj kaj retejoj, do mi volonte traktas ankau\u0306 la nunan.\nPoezio. Nova nomo, Evgenij Georgiev el Kazah\u0302io, aperis kun du premiitaj\u0302oj. \u201cTerra Incognita\u201d estas vera sonetkrono, el 14+1 klasikaj sonetoj lau\u0306 c\u0302iuj striktaj reguloj, rarega formo nun (mi ne memoras kiam mi lastfoje vidis tian). G\u0302i ricevis la 2an premion. Kial ne la unuan? C\u0302u nur pro tio, ke nun oni definitive perdis senton pri vera poezio kaj nomas \u201cpoemo\u201d ajnan vortmiksaj\u0302on sen ritmo, rimoj kaj senco?... Alia lia poemo \u201cTor fis\u0302kaptas\u201d, variaj\u0302o lau\u0306 skandinavia mitologio, ricevis la 3an premion. Honore menciitaj estas la poemoj de la c\u0302ino Vejdo (Yida Wei) \u201cKnabo dum rifug\u0302ado\u201d \u2013 aktualtema kaj emocia; kaj \u201cRevoluciulo\u201d de la ukrainino Tatjana Auderskaja \u2013 iom eksmoda, stile de 1930aj jaroj."}, {"text_idx": "#000003", "text": "Por vigligi la konkurson, en 2018 oni aldonis novan subg\u0302enron: mikronovelo (ne pli ol centvorta). La eksperimento evidentig\u0302is sukcesa. Oni aljug\u0302as nur unu \u201cpremion Paula Adu\u0301riz\u201d (memore al la patrino de la BK-Sekretario Miguel Gutie\u0301rrez Adu\u0301riz); en 2019 g\u0302in ricevis Christian Rivie\u0300re el Francio pro \u201cVers\u0302ajne\u201d. Tiu mikronovelo plurloke aperis rete, do legu kaj jug\u0302u mem. Vere bedau\u0306rindas, ke en la volumo ne aperis du pliaj mikronoveloj, ricevintaj la Honoran Mencion: \u201cS\u0302afoj\u201d de Edmund Grimley Evans kaj \u201cTeror-rakonto\u201d de jam renoma Paulo Se\u0301rgio Viana. Aldoni nur unu plian pag\u0302on kostus preskau\u0306 neniom, kaj la kolekto estus tiam multe pli impona."}, {"text_idx": "#000004", "text": "Por la teatra branc\u0302o en 2019 konkursis kvar verkoj, la tria premio estas aljug\u0302ita al \u201cTutkorajn bondezirojn mals\u0302losajn\u201d, fantasmagoria humura komedio, verkita de \u201cGrupo de Esperantistoj de Francilio 2018-2019\u201d."}, {"text_idx": "#000005", "text": "Pri la malforteco de la teatra g\u0302ento en Esperanto oni skribis multfoje. Do ankau\u0306 c\u0302i tie, por sproni la verkadon, en 2018 aldonig\u0302is nova subg\u0302enro: \u201cmonologo kaj skec\u0302o\u201d, premio Mari\u0301a Cuevas. En 2019 g\u0302in ricevis Roman Dobrzyn\u0301ski (Pollando) pro \u201cMaldikigi vortaregojn!\u201d La temo estis iam traktita de Raymond Schwartz (multe pli sukcese), do c\u0302i-foja kontribuaj\u0302o ne aspektas sprite... Same kiel pri mikronoveloj, indus publikigi ankau\u0306 la honore menciitajn verkojn \u201cLa tuta mondo estas teatro\u201d de Tatjana Auderskaja kaj \u201cKonfeso de murdunto\u201d de Asocio Esperanto-Grenoble."}, {"text_idx": "#000006", "text": "La esean branc\u0302on c\u0302i-foje reprezentas du verkoj de la bone konata Suso Moinhos: \u201cKodado en \u2018La kato en la sako\u2019 de Mason Stuttard\u201d (premio Luigi Minnaja) kaj \u201cStereotipaj komparoj en Esperanto\u201d (2a premio). Ambau\u0306 skrupule kaj detale tralaboritaj, tre interesaj, kvankam legante la unuan mi rememoris la konatan aserton, ke literaturologoj nepre trovas en verko ion, pri kio la au\u0306toro mem ec\u0302 ne suspektis. Kaj la proverbeton \u201cfoje banano estas simple banano\u201d. Sed eble mi ne sufic\u0302e kompetentas pri nunaj tendencoj en literaturologio..."}, {"text_idx": "#000007", "text": "Finas la volumon, kiel kutime, la Raporto de la Prezidanto. Miguel Ferna\u0301ndez, talenta kaj emociplena poeto, certe ne povis skribi tion seke kaj neu\u0306trale. Do lia raporto legeblas kiel poemo."}, {"text_idx": "#000008", "text": "C\u0302i tiu volumo de Belarta rikolto, samkiel la plifruaj, nepre havindas kaj legindas."}, {"text_idx": "#000009", "text": "C\u0302i tiu recenzo aperis en la somera numero de La Ondo de Esperanto (2020).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000012", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]